
Finansijska imovina po fer vrijednosti kroz dobit ili gubitak je finansijska imovina koja  je klasifikovana kao imovina koja se drži radi trgovanja. Finansijska imovina se klasifikuje kao ona koja se drži radi trgovanja ako je stečena ili nastala prvenstveno radi prodaje ili ponovne kupovine u bližoj budućnosti.

Ulaganja koja se drže do dospijeća predstavljaju nederivativnu finansijsku imovinu s fiksnim ili odredivim plaćanjima i fiksnim dospijećem za koju subjekt ima pozitivnu namjeru i mogućnost da je drži do dospijeća. 
Subjekt ne smije klasifikovati bilo koju finansijsku imovinu kao imovinu koja se drži do dospijeća ako je subjekt, u tekućoj ili prethodne dvije finansijske godine, prodao ili reklasificirao više nego beznačajan iznos ulaganja koja se drže do dospijeća prije njihovog dospjeća osim prodaje ili reklasifikacija koje:
(i) su toliko blizu datuma dospijeća ili datuma poziva na otkup finansijske imovine  da promjene tržišne kamatne stope ne bi imale značajan utjecaj na fer vrijednost te finansijske imovine;
(ii) nastaju nakon što subjekt u značajnoj mjeri naplati puni iznos originalne glavnice kroz programirani raspored plaćanja ili avanse;
i
(iii) se mogu pripisati nekom izoliranom događaju koji je van kontrole subjekta, koji se ne ponavlja i koji subjekt nije mogao razumno predvidjeti.

Finansijska imovina raspoloživa za prodaju je ona nederivatna finansijska imovina koja se označava kao raspoloživa za prodaju ili ona koja nije klasificirana kao (a) zajmovi i potraživanja, (b) ulaganja koja se drže do  dospijeća ili (c) finansijskaimovina koja se vodi po fer vrijednosti kroz dobit ili gubitak.

Amortizovani trošak finansijske imovine je iznos po kojem se finansijska imovina mjeri pri početnom priznavanju, umanjen za iznos otplate glavnice, uvećan ili umanjen za kumulativnu amortizaciju primjenom metode efektivne kamatne stope za svaku razliku između početnog iznosa i iznosa po dospijeću, te umanjen za sva smanjenja (direktno ili kroz račun ispravka vrijednosti) zbog umanjenja vrijednosti ili nemogućnosti naplate.

Metoda efektivne kamate je metoda izračunavanja amortizovanog troška finansijske imovine 
i raspodjele prihoda od kamata ili rashoda od kamata tokom relevantnog perioda.

Efektivna kamatna stopa je kamatna stopa koja tačno diskontira procijenjena buduća novčana plaćanja ili primitke kroz očekivani vijeka trajanja finansijskog instrumenta ili, gdje je to moguće, kraćeg perioda, na neto knjigovodstvenu vrijednost finansijske imovine. Kad izračunava efektivnu kamatnu stopu, subjekt treba procijeniti novčane tokove, uzimajući u obzir sve ugovorne uslove finansijskog instrumenta (na primjer, plaćanje unaprijed, kupovnu
opciju i slične opcije), ali ne uzima u obzir buduće gubitke od zajma.

Fer vrijednost je cijena koja bi se naplatila za prodaju imovine u redovnoj transakciji između učesnika na tržištu na datum mjerenja. 

Priznavanje finansijske imovine
Subjekt je dužan priznati finansijsku imovinu u svom izvještaju o finansijskom položaju kada, i samo kada, subjekt postane jedna od ugovornih strana na koju se primjenjuju ugovorni uslovi instrumenta
Kod početnog priznavanja, subjekt mjeri finansijsku imovinu  po njenoj fer vrijednosti uvećanoj, u slučaju finansijske imovine koja se ne vodi po fer vrijednosti kroz dobit ili gubitak, za transakcijske troškove koji se mogu direktno pripisati sticanju ili izdavanju finansijske imovine.

U svrhu mjerenja finansijske imovine nakon početnog priznavanja, finansijska imovinu se klasifikuje u sljedeće četiri kategorije 
(a) finansijska imovina po fer vrijednosti kroz dobit ili gubitak;
(b) ulaganja koje se drže do dospijeća;
(c) zajmovi i potraživanja; i
(d) finansijska imovina raspoloživa za prodaju

Naknadno vrednovanje

Nakon početnog priznavanja, subjekt je dužan mjeriti finansijsku imovinu, po njenoj fer vrijednosti, bez umanjenja za iznos transakcijskih troškova koji mogu nastati prilikom prodaje ili drugim otuđenjem, osim za sljedeću finansijsku imovinu:
(a) zajmove i potraživanja se mjere po amortizovanom trošku, primjenom metode efektivne kamatne stope;
(b) ulaganja koja se drže do dospijeća  se mjere po amortizovanom trošku, primjenom metode
efektivne kamatne stope; i
(c) ulaganja u vlasničke instrumente čija cijena ne kotira na aktivnom tržištu i čija se fer vrijednost ne može pouzdano izmjeriti se mjere po trošku.

Dobitak ili gubitak koji proizlazi iz promjene fer vrijednosti finansijske imovine priznaje se na sljedeći način: 
(a) Dobitak ili gubitak od finansijske imovine klasifikovane po fer vrijednosti kroz dobit ili gubitak priznaje se u dobit ili gubitak; 
(b) Dobitak ili gubitak od finansijske imovine raspoložive za prodaju priznaje se u sklopu ostale sveobuhvatne dobiti, izuzev gubitaka od umanjenja vrijednosti  te pozitivnih i negativnih kursnih razlika, do prestanka priznavanja finansijske imovine. Tada će se kumulativni dobitak ili gubitak, prethodno priznat u sklopu ostale sveobuhvatne dobiti, reklasifikovati iz kapitala u dobit ili gubitak. Međutim, kamata izračunata primjenom metode efektivne kamatne stope priznaje se u dobit ili gubitak. Dividende na vlasnički instrument raspoloživ za prodaju priznaju se u dobit ili gubitak kada se utvrdi pravo subjekta da primi plaćanje 

Kod finansijske imovine koje se iskazuju po amortiziranom trošku dobitak ili gubitak priznaje se u dobit ili gubitak kada se finansijska imovina ili finansijska obaveza prestala priznavati ili je njena vrijednost umanjena, kao i kroz proces amortizacije. 
